‘วิริยะ’เตรียมบุกเบี้ยสุขภาพ
วิริยะประกันภัย เตรียมบุกเบี้ยสุขภาพ รองรับสังคมไทยสูงวัย
10 ก.ค. 2558

วิริยะประกันภัย เตรียมบุกเบี้ยสุขภาพ รองรับสังคมไทยสูงวัย
นายอานนท์ โอภาสพิมลธรรม รองกรรมการผู้จัดการ บริษัท วิริยะประกันภัย เปิดเผยว่า บริษัทมีแผนที่จะออกกรมธรรม์ใหม่ เพื่อรองรับกลุ่มลูกค้าวัยเกษียณโดยเฉพาะ เนื่องจากปัจจุบันสังคมไทยเริ่มเปลี่ยนไปสู่สังคมผู้สูงอายุมากขึ้น ในขณะที่ค่ารักษาพยาบาลมีแนวโน้มสูงขึ้น จึงทำให้ประกันสุขภาพเป็นทางเลือกหนึ่งที่จะเข้ามาช่วยรับความเสี่ยงส่วนนี้ได้ นอกเหนือจากเรื่องการวางแผนด้านการเงินเพื่อไว้ใช้ยามเกษียณอายุ 
“ตอนนี้เท่าที่เห็นก็มีแต่บริษัทประกันชีวิตและบริษัทประกันวินาศภัยต่างชาติ ที่ทำตลาดประกันสุขภาพอย่างจริงจัง ขณะที่บริษัทประกันวินาศภัยไทยยังไม่ได้ทำตลาดกันมากนักแต่ก็ยังมีโอกาสอีกเยอะ ซึ่งเราเองก็กำลังดูตรงนี้อยู่ เช่น แบบประกันที่เพิ่มความคุ้มครอง ค่าห้อง ค่ารักษาพยาบาล ในส่วนที่เกินจากสวัสดิการที่ลูกค้าได้รับอยู่ ซึ่งเราจะเสริมเข้าไปตรงนี้ได้” นายอานนท์ กล่าว 
ทั้งนี้ การทำตลาดประกันสุขภาพต้องใช้ความระมัดระวัง ต้องใช้ข้อมูลสถิติที่ดีมารองรับเพราะยอดเคลมสินไหมจะสูง ซึ่งในส่วนของบริษัทมีอัตราความเสียหายต่อเบี้ยประกันสุขภาพอยู่ที่ประมาณ 50% ถือว่าค่อนข้างต่ำสำหรับประกันสุขภาพ แต่ก็ไม่ได้หวังกำไรมาก และหลังจากนี้จะมีแบบประกันสุขภาพใหม่ๆ ออกมาทำตลาดอย่างต่อเนื่อง   
อย่างไรก็ตาม ล่าสุดบริษัทได้เปิดตัวแบบประกันสุขภาพ “รูม แคร์” ที่ให้ความคุ้มครองทั้งค่าห้อง ค่าอาหาร ค่าบริการพยาบาลต่อวัน ค่าห้องไอซียู รวมถึงค่าบริการพยาบาลผู้ป่วยหนัก ซึ่งมีให้ลูกค้าเลือกความคุ้มครองได้ 3 แผน ค่าเบี้ยเริ่มต้นปีละ 1,000 บาท ให้ความคุ้มครองสูงสุด 4.05 แสนบาท เป็นแบบประกันที่เหมาะกับลูกค้าที่มีสวัสดิการอยู่แล้ว เช่น มีประกันสังคมอยู่แล้วแต่ค่าห้องหรือค่าใช้จ่ายอื่นๆ ไม่พอ
ทั้งนี้ ในช่วง 5 แรกของปี 2558 บริษัทมีเบี้ยประกันภัยที่ไม่ใช่รถยนต์ (นันมอเตอร์) กลับมาฟื้นตัวและเติบโตที่ 2% ได้เบี้ยมาประมาณ 1,010 ล้านบาท เมื่อเทียบกับช่วง 3 เดือนแรกของปีนี้ ที่เบี้ยนันมอเตอร์ทุกผลิตภัณฑ์ยังติดลบอยู่ ดังนั้นทำให้มั่นใจได้ว่าตลอดทั้งปีนี้จะทำเบี้ยนันมอเตอร์ได้ประมาณ 3,000 ล้านบาท หรือเติบโต 5-10% ตามเป้า เมื่อเทียบกับปี 2557 ที่เบี้ยนันมอเตอร์ติดลบอยู่ 5% เนื่องจากเริ่มเห็นสัญญาณที่ดีที่กำลังซื้อของผู้บริโภคเริ่มกลับมา